Ялх баттахь къайла а ваьлла, шен чевнаш ерзийра Шемала. Цул т1аьхьа имам ваьллачу Хьамзат-Бекана улло х1оьттира. Дег1астанан шолг1а имам Хьамзат-Бек 1833-чу шарахь Хунзахехь маьждиг чохь, ч1ирхочо Хьаьжмурда (Толстойс вийцина Хаджи-Мурат) а, цуьнан вашас Османа а вийра. Дег1астанан а, Нохчийчоьнан а имам хаьржира Шемал. Хьалха хиллачу шина а имаман уллора г1оьнча хилла волу иза 1аламат майра а, хьекъал долуш а вара. Цунна дика хаьара ша т1еэца а, шех имам ван а уггар тоьлла бух Нохчийчохь буй. Кхузахь х1инца а сийсаш лаьтташ яра Таймин Бийболата, Ташо-Хьаьжас латийначу т1еман ц1арах йисина алу.